CELEX: 32022D0060
Language: mt
Date: 2022-01-12 00:00:00
Title: Deċiżjoni ta’ Implimentazzjoni tal-Kunsill (UE) 2022/60 tat-12 ta’ Jannar 2022 dwar il-Mekkaniżmu ta’ Koordinazzjoni Operazzjonali għad-Dimensjoni Esterna tal-Migrazzjoni

17.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 10/79
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2022/60
         tat-12 ta’ Jannar 2022
         dwar il-Mekkaniżmu Operazzjonali ta' Koordinazzjoni għad-Dimensjoni Esterna tal-Migrazzjoni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Deċiżjoni tal-Kunsill 2014/415/UE tal-24 ta' Ġunju 2014 dwar l-arranġamenti għall-implimentazzjoni mill-Unjoni tal-klawżola ta' solidarjetà (1), u b'mod partikolari l-Artikolu 9(3), tagħha,
         Billi:
         
                     (1)
                  
                  
                     Din id-Deċiżjoni tikkonċerna l-istabbiliment ta' mekkaniżmu operazzjonali ta' koordinazzjoni tad-dimensjoni esterna tal-migrazzjoni (MOCADEM), bl-adattament tal-mekkaniżmu integrat tal-UE li ġie approvat mill-Kunsill fil-25 ta' Ġunju 2013, u l-arranġamenti li huma msemmija fl-Artikolu 1(2) tad-Deċiżjoni 2014/415/UE.
                  
               
                     (2)
                  
                  
                     Il-Kunsill Ewropew tal-24 - l-25 ta' Ġunju 2021 appella għal sħubijiet u kooperazzjoni intensifikati mal-pajjiżi ta' oriġini u ta' tranżitu sabiex jiġi evitat it-telf ta' ħajjiet u titnaqqas il-pressjoni fuq il-fruntieri Ewropej, b'approċċ prammatiku, flessibbli u mfassal apposta, billi jiġu użati b'mod koordinat, l-istrumenti u l-inċentivi kollha disponibbli fil-livell tal-Unjoni u tal-Istati Membri.
                  
               
                     (3)
                  
                  
                     Il-Kunsill Ewropew tal-21-t-22 ta' Ottubru 2021 sussegwentement appella biex jsiru operattivi l-pjanijiet ta' azzjoni stabbiliti għal tmien pajjiżi ta' oriġini u ta' tranżitu ta' prijorità, appoġġati minn skedi ta' żmien konkreti u appoġġ finanzjarju adegwat.
                  
               
                     (4)
                  
                  
                     Fis-16 ta' Diċembru 2021, il-Kunsill Ewropew stieden lill-Kunsill biex jiżgura monitoraġġ mill-qrib tal-implimentazzjoni rapida u effettiva tal-politika tal-migrazzjoni esterna tal-Unjoni Ewropea taħt id-direzzjoni tal-Presidenza tiegħu.
                  
               
                     (5)
                  
                  
                     Sabiex jiġi żgurat li l-Kunsill ikun f'pożizzjoni li jiżgura li l-kompitu tiegħu jitwettaq, huwa meħtieġ li jiġu integrati d-diversi mezzi u lievi, li tissaħħaħ il-koordinazzjoni bejn l-atturi kollha involuti fl-implimentazzjoni tad-dimensjoni esterna tal-migrazzjoni, u li tiġi żgurata n-natura operazzjonali tal-azzjonijiet tal-Unjoni, mingħajr preġudizzju għall-kompetenzi rispettivi tal-Istituzzjonijiet tal-Unjoni.
                  
               
                     (6)
                  
                  
                     Għal dak il-għan, jenħtieġ li jinħoloq mekkaniżmu operazzjonali ta' koordinazzjoni tad-dimensjoni esterna tal-migrazzjoni (MOCADEM). Il-mekkaniżmu jenħtieġ li jibni fuq l-arranġamenti previsti fid-Deċiżjoni ta' Implimentazzjoni tal-Kunsill (UE) 2018/1993 (2) dwar l-Arranġamenti Integrati tal-UE għal Rispons Politiku f'Sitwazzjonijiet ta' Kriżi. Madankollu, huwa differenti fl-għan tiegħu, peress li l-mekkaniżmu l-ġdid huwa maħsub biex jittratta r-relazzjonijiet ma' pajjiżi terzi fil-qasam tal-migrazzjoni,
                  
               ADOTTA DIN ID-DEĊIŻJONI:
         
            Artikolu 1
            Ħolqien ta' mekkaniżmu operazzjonali ta' koordinazzjoni
            
               1.   Din id-Deċiżjoni toħloq mekkaniżmu operazzjonali ta' koordinazzjoni għad-dimensjoni esterna tal-migrazzjoni (MOCADEM). Il-MOCADEM għandu jippermetti lill-Unjoni tikkoordina u tirreaġixxi fil-ħin għal kwistjonijiet relatati mad-dimensjoni esterna tal-migrazzjoni.
            
            
               2.   Il-MOCADEM għandu jipprovdi lill-Kunsill bil-flessibbiltà meħtieġa biex jiżgura s-sinteżi tal-informazzjoni u l-orjentazzjonijiet proposti mid-diversi korpi preparatorji u mid-diversi partijiet involuti fil-mekkaniżmu. Huwa għandu jħejji u jipproponi azzjonijiet operazzjonali relatati mal-mezzi u l-ingranaġġi li għandhom jiġu mobilizzati biex jiġu implimentati l-objettivi tal-Unjoni għal kull pajjiż terz ikkonċernat.
            
            
               3.   Il-MOCADEM għandu jkun taħt id-direzzjoni tal-Presidenza tal-Kunsill, b'kont sħiħ meħud tal-kompetenzi tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
            
            
               4.   Il- MOCADEM ma jissostitwixxix u ma jidduplikax mekkaniżmi jew arranġamenti eżistenti tal-Unjoni.
            
         
         
            Artikolu 2
            Definizzjoni
            Għall-finijiet ta' din id-Deċiżjoni, "azzjoni operazzjonali" tfisser kwalunkwe azzjoni li l-implimentazzjoni tagħha x'aktarx tikkontribwixxi għall-kisba tal-objettivi tal-Unjoni fir-relazzjonijiet tagħha ma' pajjiż terz fil-qasam tal-migrazzjoni, inkluż:
            
                        —
                     
                     
                        approċċ politiku jew diplomatiku;
                     
                  
                        —
                     
                     
                        azzjoni b'appoġġ għall-pajjiż terz ikkonċernat, inkluż fil-qasam tal-bini tal-kapaċitajiet jew tal-kooperazzjoni għall-iżvilupp;
                     
                  
                        —
                     
                     
                        il-mobilizzazzjoni ta' kwalunkwe ingranaġġ disponibbli, pereżempju appoġġ finanzjarju, jew l-għodod tal-politika dwar il-viżi jew kwalunkwe politika oħra; u,
                     
                  
                        —
                     
                     
                        l-iżvilupp ta' strateġiji ta' komunikazzjoni mmirati.
                     
                  
         
            Artikolu 3
            Funzjonament
            
               1.   Fejn is-sitwazzjoni tar-relazzjonijiet bejn l-Unjoni Ewropea u pajjiż terz fir-rigward tal-migrazzjoni jkollha tali impatt li tkun teħtieġ koordinazzjoni u rispons f'waqtu mill-Unjoni, il-Presidenza tista' tlaqqa', bl-appoġġ u l-parir tas-Segretarjat Ġenerali tal-Kunsill, diskussjoni madwar mejda tal-MOCADEM.
            
            
               2.   Id-diskussjoni madwar mejda tal-MOCADEM għandha l-għan li tissintetizza l-informazzjoni u l-proposti ta' politika pprovduti mid-diversi korpi preparatorji tal-Kunsill kif ukoll minn partijiet mistiedna oħra. Abbażi b'mod partikolari tas-sommarji ta' ħidma mfassla mill-Grupp ta' Ħidma tal-Kunsill dwar l-Aspetti Esterni tal-Ażil u l-Migrazzjoni , u l-ħidma rilevanti mwettqa minn gruppi ta' ħidma tal-Kunsill oħra (bħall-Grupp ta' Ħidma dwar il-Viża, il-Grupp ta' Ħidma dwar l-Integrazzjoni, il-Migrazzjoni u t-Tkeċċija, il-Grupp ta' Ħidma dwar il-Kooperazzjoni għall-Iżvilupp u Sħubijiet Internazzjonali , jew gruppi ta' ħidma ġeografiċi). Huwa għandu jħejji azzjonijiet operazzjonali li għandhom jiġu proposti lill-Kumitat tar-Rappreżentanti Permanenti (Coreper), fi kwalunkwe qasam rilevanti għar-relazzjonijiet bejn l-Unjoni Ewropea u l-pajjiż terz ikkonċernat fil-qasam tal-migrazzjoni.
            
            
               3.   Il-Presidenza għandha tiddeċiedi dwar il-kompożizzjoni tad-diskussjonijiet madwar mejda tal-MOCADEM. Is-servizzi tal-Kummissjoni u s-Servizz Ewropew għall-Azzjoni Esterna (SEAE) għandhom jiġu mistiedna jipparteċipaw u jippreżentaw kontribuzzjoni ta' sommarju dwar l-oqsma ta' kompetenza rispettivi tagħhom. L-Istati Membri interessati għandhom jiġu mistiedna jipparteċipaw. Korpi, uffiċċji jew aġenziji rilevanti tal-Unjoni, partijiet ikkonċernati rilevanti oħra, u esperti f'ċerti oqsma għandhom ukoll jiġu mistiedna jipparteċipaw, kif xieraq.
            
            
               4.   Il-livell ta' rappreżentanza ta' kull istituzzjoni, korp, uffiċċju, aġenzija jew parti oħra mistiedna għandu jkun xieraq għall-objettiv operazzjonali u tat-teħid ta' deċiżjonijiet tad-diskussjoni madwar mejda.
            
         
         
            Artikolu 4
            Rwol tal-Coreper
            Sabiex tiġi żgurata l-koerenza tal-politiki u l-azzjonijiet imwettqa mill-Unjoni, il-Coreper għandu jiżgura d-direzzjoni strateġika tal-ħidma tal-MOCADEM, li għandu jirrapporta b'mod regolari lill-Coreper, u l-Coreper għandu jiżgura l-kontroll politiku tal-implimentazzjoni tal-arranġamenti.
         
         
            Artikolu 5
            Riżorsi
            
               1.   Il-MOCADEM jista' jiddependi fuq rapporti mħejjija mill-kapaċità ta' appoġġ tal-Għarfien u ta' Analiżi Integrati tas-Sitwazzjoni (ISAA) stabbilita taħt id-Deċiżjoni ta' Implimentazzjoni (UE) 2018/1993.
            
            
               2.   Il-kapaċità ta' appoġġ tal-ISAA għandha tippermetti:
               
                           (a)
                        
                        
                           il-ġbir u t-tixrid ta' informazzjoni dwar is-sitwazzjoni, l-analiżijiet imwettqa mill-Unjoni u mill-Istati Membri, id-deċiżjonijiet u l-miżuri li l-partijiet ikkonċernati rilevanti jkunu ħadu jew jeħtieġ li jieħdu, u r-rekwiżiti ta' koordinazzjoni;
                        
                     
                           (b)
                        
                        
                           l-ipproċessar ta' informazzjoni msemmija f'punt (a) u tipprovdi ħarsa ġenerali tas-sitwazzjoni; u,
                        
                     
                           (c)
                        
                        
                           il-produzzjoni ta' analiżi integrata, inkluż l-evoluzzjoni possibbli u l-konsegwenzi tas-sitwazzjoni.
                        
                     
            
               3.   L-ISAA għandha tkun żviluppata mis-servizzi tal-Kummissjoni u s-SEAE fi ħdan ir-rwoli u r-responsabiltajiet rispettivi tagħhom u fi ħdan il-limiti tal-mezzi u kapaċitajiet eżistenti tagħhom. L-ISAA għandha tkun ibbażata wkoll fuq l-analiżijiet ipprovduti mill-Istati Membri u mill-korpi, uffiċċji u aġenziji tal-Unjoni.
            
         
         
            Artikolu 6
            Rieżami
            Sa mhux aktar tard mit-13 ta’ Jannar 2023, il-Coreper għandu jirrevedi l-implimentazzjoni tal-MOCADEM, abbażi ta' rapport ippreżentat mill-Presidenza wara konsultazzjoni mal-Kummissjoni u r-RGħ. Il-Coreper, għandu, kif adatt, jipproponi lill-Kunsill reviżjonijiet possibbli għal din id-Deċiżjoni.
         
         
            Artikolu 7
            Dħul fis-seħħ
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmula fi Brussell, it-12 ta’ Jannar 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  ĠU L 192, 1.7.2014, p. 53.
         
            (2)  Id-Deċiżjoni ta' Implimentazzjoni tal-Kunsill (UE) 2018/1993 tal-11 ta' Diċembru 2018 dwar l-Arranġamenti Integrati tal-UE għal Rispons Politiku f'Sitwazzjonijiet ta' Kriżi (ĠU L 320, 17.12.2018, p. 28).